Geloof kan 'by' skole beoefen word, nie 'deur' nie | Netwerk24
Deur Jeanelle Greyling 17 Mei 2017 23:08
Hans Pietersen, voorsitter van die Organisasie vir Godsdiensonderrig en Demokrasie (Ogod), in die hooggeregshof in Johannesburg. Foto: Felix Dlangamandla
Die verskil in die betekenis van die voorsetsels “by” en “deur” ondersteun volgens die Organisasie vir Godsdiensonderrig en Demokrasie (Ogod) hul standpunt dat ses openbare skole die Grondwet oortree het.
Ogod wil hê die hooggeregshof in Johannesburg moet die Laerskool Randhart in Alberton, die Laerskool Baanbreker in Boksburg, die Laerskool Garsfontein in Pretoria, die Hoërskool Linden in Johannesburg, die Hoërskool Oudtshoorn en die Langenhoven Gimnasium in Oudtshoorn se godsdiensbeleid as ongrondwetlik verklaar.
Die minister van basiese onderwys, die minister van justisie en korrektiewe dienste, en die Nasionale Vereniging van Skoolbeheerliggame is saam met dié ses skole respondente.
Adv. Hendrik van Nieuwenhuizen, vir Ogod, het Woensdag in sy slotbetoë na art. 15.1 van die Grondwet verwys.
Van Nieuwenhuizen het gesê geloof kan ingevolge dié artikel “by” skole beoefen word, nie “deur” skole nie.
Hy het gesê dit is in die belang van die Suid-Afrikaanse demokrasie dat openbare skole nie toegelaat word om ’n spesifieke godsdiens te bevorder nie, maar dat die keuse oor godsdiens in leerlinge se hande lê.
Dr. Jaco Deacon, adjunkhoof van die Federasie van Beheerliggame van Suid-Afrikaanse Skole (Fedsas), in die hooggeregshof in Johannesburg. Foto: Felix Dlangamandla
Volgens Van Nieuwenhuizen stem die ses skole “uitdruklik saam” met Ogod se stelling dat hulle hulself as Christelike skole voordoen.
Hy het gesê dat dr. Tanya Robinson, ’n gesinsterapeut wat onderhoude met leerlinge aan die ses skole gevoer het, die Laerskool Garsfontein verkeerd bewys het in hul stelling dat 100% van die leerlinge aan dié skool Christene is.
As daar geen dwang was om aan godsdiensbeoefening deel te neem nie, “sou die skool geweet het daar is niegelowige leerlinge en nie gesê het 100% van hul leerlinge is Christene nie”.
Dít ná die slotbetoog van adv. Adrian d’Oliveira, die skole se regsverteenwoordiger, dat elke skoolgemeenskap uniek is en daarom toegelaat moet word om ’n godsdiensbeleid te kies wat die gemeenskap dien.
D’Oliveira het gesê hy wil hê die hof moet die skoolbeheerliggame se “wetgewende gesag” raaksien.
Meer oor: Ogod | Hans Pietersen | Godsdiens | Skole
Godsdiens in skole raak almal
Waar moet ons godsdiens oral toelaat?
'Skole met Christen-etos kan ander huisves